Group Five nou sonder ’n baas | Netwerk24
Deur Elvira Wood 08 Oktober 2019 13:01
Group Five se kantore in Sunninghill, Johannesburg.Foto: Elvira Wood
Die konstruksiegroep Group Five het nie meer ’n uitvoerende hoof nie.
Dit volg nadat dr. Thabo Clifford Kogo, wat in dié pos waargeneem het, bedank het.
Sy laaste dag op kantoor is 30 Oktober.
Group Five sê Dinsdag in ’n verklaring dat gegewe die omstandighede waarin die groep hom bevind, gaan hy ook nie weer ’n uitvoerende hoof aanstel nie.
Group Five is sedert Maart in sakeredding.
Aandeelhouers het reeds in September die sakereddingsplan vir sowel Group Five Bpk. as Group Five Construction aanvaar wat Peter van den Steen en Dave Lake van Metis Corporate Advisory saamgestel het.
Die sakereddingsplan sal na verwagting tot R5 miljard meer as ’n likwidasie genereer.
Gewaarborgde krediteure van Group Five Construction sal onder dié plan tussen 66c en 78c op elke rand van hul skuld kan terugkry, terwyl likwidasie slegs ’n opbrengs van sowat 18c sou kon verseker, sê die sakeredders.
Die plan sal ook hopelik beteken dat tussen 3 000 en 3 500 mense hul werk sal kan behou. Sowat 5 000 werknemers sal steeds afgelê word.
Die plan behels ook die denotering en sluiting van Group Five Bpk.
Meer oor: Group Five | Sakeredding | Konstruksiemaatskappy | Konstruksie